贈僧法一墨
作者：晁沖之
朝代：宋

paragraphs: 黄山之巔百尺松，虬枝偃盖連羣峰。
山神守護魑魅避，道人剪伐天爲容。
捫崖踸踔篝火遠，絕壁晻靄凝烟濃。
玄霜霏霏玉杵下，捕麋煮角當嚴冬。
陰房風日不可到，律琯吹盡灰無蹤。
小書細字著名姓，黄金照耀圖雙龍。
守臣再拜選進日，九關有詔開重重。
老儒偶得實天幸，千金更買無由逢。
上人澹泊何所好，工書草隸如飛蓬。
苦來求我惜不得，一酬十載相過從。
君不見玉堂詞人紫垣客，拜賜舞蹈黄羅封。
長安紙價猶未貴，江南江北山皆童。